INFORMÁCIA

O AKTUALIZOVANEJ KONCEPCII VÝSTAVBY A REKONŠTRUKCIE HRANIČNÝCH PRIECHODOV PRE JEDNOTLIVÉ ÚSEKY ŠTÁTNYCH HRANÍC SR

Európska únia sprístupnila vybraným krajinám strednej a východnej Európy program PHARE, ktorý schválila Rada Ministrov Európskej únie v decembri 1989. Program PHARE poskytuje všeobecnú pomoc kandidátskym krajinám pri príprave na vstup do Európskej únie. Program sa koncentruje na priority, ktoré napomôžu kandidátskym krajinám splniť Kodanské kritéria. Jednou z priorít podpory Európskej únie krajinám strednej a východnej Európy je aj odstránenie rozdielov medzi hraničnými regiónmi týchto krajín a nadviazanie vzájomnej spolupráce. Z toho dôvodu bol Európskou úniou zadefinovaný program Cezhraničnej spolupráce. Prvý program PHARE Cezhraničná spolupráca bol Slovenskej republike sprístupnený v roku 1995 po vstupe Rakúskej republiky do Európskej únie. Od roku 1992 sa financovalo niekoľko projektov zameraných na cezhraničnú spoluprácu, ktorej hlavnou prioritou bola investícia finančných prostriedkov na zlepšenie technickej infraštruktúry a rozvinutie dopravných koridorov medzi strednou a východnou Európou, čo nebolo možné realizovať bez zabezpečenia hraníc Slovenskej republiky. Vo viacročnom indikatívnom programe pre cezhraničnú spoluprácu Slovensko – Rakúsko na roky 1995 – 1999 sa predstavitelia vlád týchto krajín dohodli na prioritách, medzi ktorými dominovala technická infraštruktúra, prevažne dopravná. Cieľom bolo zvýšenie kapacity hraničných priechodov, a tým zníženie čakacích dôb. Na dosiahnutie tohto cieľa bolo potrebné vykonať opatrenia, najmä zlepšiť existujúce komunikácie, železničné trate, mosty a kompy, vybudovať chýbajúce dopravné prepojenia, zlepšiť tranzitné vybavovania na hraničných priechodoch a vybudovať nové hraničné priechody. V rámci bilaterálneho programu Slovensko – Rakúsko 1995 bol napríklad financovaný aj projekt Kompa Záhorská Ves – Angern, súčasťou ktorej je aj colnica.  Európska únia sa podieľala napríklad na spolufinancovaní projektu výstavby cestného hraničného priechodu Vyšné Nemecké na slovensko – ukrajinskej hranici, ktorá by v budúcnosti po našom vstupe do Európskej únie mala byť vonkajšou hranicou Európskej únie. Po rozpade Československa boli veľké finančné prostriedky zo štátneho rozpočtu použité na vybudovanie cestných hraničných priechodov na slovensko – českej hranici, aby sa dostatočne zabezpečila jej ochrana. V období rokov 2000 – 2006 sa program PHARE zameriava na dve hlavné priority: budovanie inštitúcií a investície. V období rokov 2000 – 2006 sa predpokladá finančná podpora pre krajiny, uchádzajúce sa o členstvo v Európskej únii, okrem programu PHARE, aj z programu ISPA. Európska únia poskytne prostredníctvom programu ISPA finančné prostriedky, ktoré umožnia dosiahnuť ciele Partnerstva pre vstup a Národného programu pre prijatie acquis. Tento program podporuje infraštruktúrálne projekty v  rámci dopravy a  životného prostredia nad 5 mil. EUR. V oblasti dopravy sa predpokladá podpora z programu ISPA na rozvoj medzinárodných dopravných koridorov, pričom prioritou by mala byť železničná a cestná doprava v smerovaní paneurópskych koridorov. Program je určený pre roky 2000 –2006 a smeruje do dvoch oblastí: doprava a životné prostredie. Základnými dokumentmi sú Národné stratégie pre dopravu a životné prostredie, vypracované Ministerstvom životného prostredia SR a Ministerstvom dopravy, pôšt a telekomunikácií SR. 

	Na základe uznesenia vlády SR č. 335 zo dňa 25.5.1993 bola vypracovaná koncepcia výstavby a rekonštrukcie colných priechodov na štátnych hraniciach. Podľa tejto prijatej koncepcie, prijatých uznesení vlády a spoločných rokovaní zmiešaných medzirezortných komisií boli do roku 2001 dokončené a sprevádzkované nasledujúce cestné hraničné priechody  a diaľničné hraničné priechody:

Úsek štátnej hranice s Českou republikou
Cestný hraničný priechod Červený Kameň – Nedašova Lhota – novostavba 
Cestný hraničný priechod Čadca – Milošová – Šance– novostavba
Diaľničný hraničný priechod Brodské – Břeclav – novostavba 
Cestný hraničný priechod Svrčinovec – Mosty u Jablunkova – nákladná doprava – novostavba 

Úsek štátnej hranice s Maďarskou republikou:
Cestný hraničný priechod Kalonda  - Ipolytarnóc– novostavba
Diaľničný hraničný priechod Čunovo – Rajka – novostavba 
Kompa Štúrovo – Esztergom – rekonštrukcia

Úsek štátnej hranice s Rakúskou republikou:
Cestný hraničný priechod Moravský Svätý Ján – Hohenau– novostavba
Diaľničný hraničný priechod Jarovce – Kittsee– novostavba

Úsek štátnej hranice s Ukrajinou:
Cestný hraničný priechod Vyšné Nemecké – Užhorod - 1. etapa– novostavba
Cestný hraničný priechod Ubľa – Malyj Bereznyj– novostavba

Úsek štátnej hranice s Poľskou republikou:
Cestný hraničný priechod Oravská Polhora – Korbielów– novostavba
Cestný hraničný priechod Novoť – Ujsoly– novostavba
Cestný hraničný priechod Suchá Hora – Chocholów - rekonštrukcia 
		
Tieto hraničné priechody spĺňajú európsky štandard hraničných priechodov, ich uvedením do prevádzky sa zvýšila nielen kultúra cestovania, pracovné podmienky kontrolných zložiek výkonu služby ale v neposlednej miere sú aj adekvátnou “vstupnou a výstupnou bránou” Slovenskej republiky. K európskemu štandardu prispieva i skutočnosť, že súčasťou ukončených a budovaných cestných hraničných priechodov sú objekty a technologické zariadenia na výkon fytosanitárnej a veterinárnej služby, ako i objekty súvisiace s ochranou územia SR proti zavlečeniu chorôb samotnými motorovými vozidlami (pevné a mobilné dezinfekčné brody).

	Na základe splnomocnenia ministra financií Slovenskej republiky vytvorilo Colné riaditeľstvo SR zmiešanú medzirezortnú komisiu, pozostávajúcu z odborníkov na problematiku zriaďovania, otvárania a zmien prijatých koncepcií hraničných priechodov z hľadiska kompetencií im vyplývajúcich. V prípade zmeny účelu, charakteru prevádzkovania alebo zmeny pri výstavbe alebo rušení cestného hraničného priechodu s ktorýmkoľvek susedným štátom, musí byť táto zmiešaná medzirezortná komisia zvolaná, s cieľom zaujatia spoločného stanoviska a následného vyvolania spoločného rokovania s dotknutými susednými štátmi. Táto medzirezortná komisia zasadala aj k návrhu aktualizácie koncepcie a odporučila predmetnú aktualizáciu koncepcie prerokovať na spoločných zasadnutiach zmiešanej medzirezortnej komisie s kompetentnými zástupcami susedných štátov a to osobitne po jednotlivých úsekoch štátnych hraníc Slovenskej republiky. Kompetentní zástupcovia výkonu služby susedných štátov boli požiadaní o stanovisko k otázke nevyhnutnosti výstavby cestných hraničných priechodov na spoločnej štátnej hranici vzhľadom na predpokladaný vstup do Európskej únie, s osobitným zreteľom na tie hraničné priechody, ktoré vychádzajú z predchádzajúcich dohôd a ich výstavbu má zabezpečovať slovenská strana. Zároveň boli požiadaní, aby uviedli aj tie hraničné priechody, ktoré podľa predchádzajúcich dohôd mal recipročne ten ktorý susedný štát v plnej miere investorsky zabezpečovať. Stanoviská sú zapracované do predkladaného materiálu v príslušnej časti pre jednotlivé úseky štátnych hraníc.

Jednotlivé úseky štátnych hraníc

Štátna hranica s Českou republikou 
Koncepcia výstavby a rekonštrukcie cestných hraničných priechodov na úseku štátnej hranice s Českou republikou vyplynula zo spoločného  rokovania zmiešaných medzirezortných komisií zástupcov Slovenskej a Českej republiky zo dňa 21.9.1993 schválenou uznesením vlády SR č. 827 zo dňa 9. 11. 1993. Prílohu citovaného uznesenia vlády tvorí menovitý zoznam novo budovaných hraničných priechodov umiestnených na území SR. Potreba vybudovať cestné hraničné priechody na úseku štátnej hranice s Českou republikou v celkovej dĺžke 258,8 km vznikla po rozdelení ČSFR na dva samostatné štátne subjekty. Vzhľadom na to, že na uvedenom úseku štátnej hranice po rozdelení spoločného štátu neboli vybudované žiadne vhodné pracoviská pre výkon služby a v mnohých prípadoch chýbala infraštruktúra, bolo potrebné úsek štátnej hranice s Českou republikou vybudovať od základu. Predkladaná informácia sa zaoberá výstavbou cestných hraničných priechodov umiestnených na území SR. Vychádzajúc z pôvodne schválenej koncepcie vyplýva, že výstavba v 4 prípadoch cestných hraničných priechodov bola ukončená v 2 prípadoch, ide o stavby rozostavané a v 2 prípadoch sa jedná o stavby v štádiu ich prípravy. V predkladanej informácii je zahrnutý i návrh výstavby cestného hraničného priechodu Makov – Valašský Šenk (pracovisko osobnej dopravy) , ktorý nevychádza z dohôd zo zástupcami Českej republiky, a preto ani nebol zahrnutý v predchádzajúcich koncepciách, schválených uzneseniami vlády SR. Jeho realizáciu Colné riaditeľstvo neodporučilo. Na území SR po ukončení výstavby bude vybudovaných 8 cestných hraničných priechodov s tým, že navrhovaný cestný hraničný priechod Makov - Valašský Šenk na základe nedoporučenia ani nebude realizovaný. 
Zaujaté stanoviská Generálneho riaditeľstva ciel Českej republiky k výstavbe jednotlivých colných hraničných priechodov sú zapracované v textovej časti jednotlivých stavieb.

•	Rozostavané stavby

Cestný hraničný priechod (CHP) Holíč – Hodonín: novostavba - rozostavaný
Lokalita na pripravovanú výstavbu CHP sa nachádza 2 km za mestom Holíč, v priestore vodného zdroja. Územie je ďalej zaťažené blízkosťou vedenia vysokého napätia, diaľkových káblov, teplovodu a železnice. Hraničný priechod bude slúžiť pre kontrolné zložky slovenskej i českej strany v plnom profile (dovoz i vývoz na území SR). Samotná výstavba bude pozostávať z komplexu administratívno-prevádzkových budov z modulovej montovanej konštrukcie, komunikácií, spevnených plôch a parkovísk nákladnej i osobnej dopravy a príslušných inžinierskych sietí. Výstavba tohto CHP je strategicky dôležitá z dôvodu odbremenenia mesta Hodonín od nákladnej dopravy, ktorá zasahuje priamo do centra mesta. Z dôvodu vhodnosti lokality a dodržania recipročného rozdelenia výstavby, bolo dohodnuté umiestnenie CHP na území SR. 
Z písomného stanoviska Generálneho riaditeľstva cieľ ČR k problematike výstavby tohoto CHP vyplýva naliehavá potreba uvedenej výstavby s určením jej priority.
Stavba CHP Holíč je zaradená v menovitom zozname stavieb individuálnych výdavkov štátneho rozpočtu s vyčlenením finančných prostriedkov pre rok 2002, vo výške 30 mil. Sk.
Začiatok výstavby:		11/2000
Ukončenie výstavby:		06/2004
Náklady stavby:		170 mil. Sk    
CHP spadá do pôsobnosti Colného úradu Senica. Charakter CHP bude pre občanov, autobusy a osobné dopravné prostriedky všetkých štátov, nákladná doprava len pre ŠPZ SR a ČR. Navrhovaná prevádzková doba - nepretržitá.

Cestný hraničný priechod (CHP) Makov – Veľké Karlovice, nákladná doprava: novostavba - rozostavaný
Lokalita CHP sa nachádza v náročnom teréne v chránenej krajinnej oblasti Kysuce. Je vzdialená 5 km od štátnej hranice na slovenskom území v časti Trojačka, z obidvoch strán štátnej cesty. Vzhľadom na to, že uvedená lokalita zachytáva dva smery z Českej republiky (Vsetín, Horní Bečva), bolo dohodnuté, že spoločný CHP pre kontrolné zložky Slovenskej a Českej republiky bude vybudovaný na území SR. Stavba pozostáva zo súboru 10. stavieb ktoré tvoria komplex objektov osobnej a nákladnej dopravy, odstavných plôch a komunikácií, ako i vybudovania všetkých inžinierskych sietí. Do konca roku 2001 bolo ukončené a sprevádzkované pracovisko osobnej dopravy a časť pracoviska nákladnej dopravy. Po ukončení výstavby CHP (nákladná doprava) budú splnené všetky požiadavky štandardu medzinárodného CHP na plynulý výkon služby s charakterom tak pre nákladnú dopravu, ako i pre osobnú dopravu bez obmedzenia. 
Stavba CHP Makov je zaradená v menovitom zozname stavieb individuálnych výdavkov štátneho rozpočtu s vyčlenením finančných prostriedkov pre rok 2002. Na ukončenie celého komplexu CHP bude vyčlenená z mimorozpočtových prostriedkov pre rok 2002.
Začiatok výstavby:			1995
Sprevádzkovanie výstavby:		10/2002
Celkové náklady:			337 mil. Sk
z toho zostáva ešte prestavať:	105 mil. Sk         
CHP spadá do pôsobnosti Colného úradu Žilina. Charakter CHP bude obmedzenia osôb a dopravy s nepretržitou prevádzkou.

•	Navrhované stavby

Cestný hraničný priechod (CHP) Skalica – Sudoměřice:  novostavba
Lokalita pre výstavbu CHP vychádza z pripravovanej preložky cesty II/426 Skalica – hranica SR/ČR, ktorá je vzdialená od mesta Skalica 1,8 km. Uvedená preložka cesty, ako i následná výstavba CHP umiestneného na území SR na novej komunikácii vychádza z dohody medzi vládou SR a vládou ČR zo dňa 14. 12. 1999, pričom článok 3 tejto dohody stanovuje termín ukončenia výstavby do 31. 12. 2003. V priebehu roka 2001 bol vypracovaný stavebný zámer, z ktorého vyplynuli i celkové náklady stavby. Colný priechod bude slúžiť pre kontrolné zložky Slovenskej a Českej republiky v plnom profile (dovoz i vývoz na území SR). Výstavba CHP bude pozostávať z komplexu administratívno-prevádzkových budov, s kompletným sociálnym vybavením, odstavných plôch, 40+40 miest pre nákladnú dopravu, vratnej komunikácie a ostatných spevnených plôch (parkoviska pre služobné vozidlá) a príslušných inžinierskych sietí. 
Z dôvodu naliehavosti uvedenej výstavby, ktorá vyplýva z podpísanej medzivládnej dohody ako i z písomného stanoviska Generálneho riaditeľstva cieľ ČR k uvedenej problematike, je nevyhnutné a potrebné v roku 2002 zabezpečiť kompletnú prípravu tejto stavby tak, aby v roku 2003 mohla plynule pokračovať jej samotná realizácia.
Stavba CHP Skalica je zaradená v menovitom zozname stavieb individuálnych výdavkov štátneho rozpočtu ako prioritná verejná práca s vyčlenením finančných prostriedkov pre rok 2002 vo výške.
Začiatok výstavby:		05/2002
Ukončenie výstavby:  	12/2003
Náklady stavby:         		199,5 mil. Sk
CHP bude spadať do pôsobnosti Colného úradu Senica. Charakter CHP bude pre občanov, autobusy a osobné dopravné prostriedky všetkých štátov, nákladnú dopravu pre ŠPZ SR a ČR a nadmernú nákladnú dopravu na povolenie. Navrhovaná prevádzková doba - nepretržitá.

Cestný hraničný priechod  (CHP) Horné Srnie – Brumov – Bylnice: novostavba
Z predchádzajúcej schválenej koncepcie výstavby CHP na úseku štátnej hranice s Českou republikou, ktorá bola spracovaná na základe dohôd a záverov rokovaní zmiešaných medzirezortných komisií SR a ČR, schválenou uznesením vlády SR bol dohodnutý postup výstavby CHP Horné Srnie s jeho umiestnením na území ČR. Vzhľadom na pretrvávajúce problémy výberu vhodnej lokality pre umiestnenie CHP na území ČR bolo vykonané rokovanie oboch strán a zo záverov tohto rokovania vyplynulo vykonať výmenu výstavby tohto CHP s tým, že CHP Horné Srnie bude umiestnený na území SR a naopak v rámci dodržania reciprocity na spoločnom úseku ŠH CHP Moravské Lieskové – Strání, ktorý mal byť umiestnený na území SR, bude umiestnený na území ČR.  CHP Horné Srnie – Brumov – Bylnice, ktorého lokalita sa nachádza v CHKO Biele Karpaty, by mala slúžiť pre kontrolné zložky SR i ČR v plnom profile (dovoz i vývoz na území SR). Výstavba CHP bude pozostávať z komplexu objektov osobnej a nákladnej dopravy pre spoločný výkon služby všetkých zložiek Slovenskej aj Českej republiky, s kompletným sociálnym vybavením, komunikácií, spevnených plôch, odbavovacích buniek, váh a s prepojením na príslušné inžinierske siete. Z dôvodu umiestnenia CHP v lokalite CHKO je potrebné dodržiavať a minimalizovať negatívne vplyvy vyplývajúce z výstavby a prevádzky CHP.
Z písomného stanoviska Generálneho riaditeľstva cieľ ČR k uvedenej problematike vyplýva, že záväzok českej strany ohľadom výstavby CHP Moravské Lieskové je postupne napĺňaný s tým, že v súčasnom období sú vykonávané práce spojené s prípravou tejto stavby. Z uvedeného vyplýva, že je potrebné naplniť tento záväzok i zo strany SR tým, že bude zabezpečená príprava tejto stavby v roku 2002. 
Stavba CHP Horné Srnie je zaradená v menovitom zozname stavieb systémových výdavkov štátneho rozpočtu s vyčlenením finančných prostriedkov pre rok 2002. 
Začiatok výstavby: (príprava)      	04/2002
Ukončenie výstavby:  	            12/2004
Náklady stavby:          	             60 mil. Sk       
CHP bude spadať do pôsobnosti Colného úradu Trenčín. Charakter CHP bude pre občanov, autobusy a osobné dopravné prostriedky všetkých štátov, nákladná doprava pre vozidlá do 7t celkovej hmotnosti pre ŠPZ SR a ČR. Navrhovaná prevádzková doba - nepretržitá.

Cestný hraničný priechod (CHP) Makov - Valašský Šenk, osobná doprava: novostavba
Požiadavka na zriadenie nového pracoviska a tým výstavbu CHP Makov – osobná doprava vznikla na podnet aktivity miestnych občanov a starostu obce Makov. Najvhodnejšia lokalita na vybudovanie CHP osobná doprava sa nachádza v CHKO Kysuca na hrebeni v sedle, v križovatke ciest na Veľké Karlovice a Horní Bečvu, tesne pri hraničnej čiare s názvom Valašský Šenk. Výhodou tejto lokality je skutočnosť, že rodiny žijúce medzi lokalitou Trojačka a štátnou hranicou by neprichádzali do styku s kontrolnými orgánmi výkonu služby. CHP by slúžil pre kontrolné zložky SR a ČR s umiestnením na území SR. Z technického hľadiska zriadenie CHP v tejto lokalite by bolo veľmi náročné, čo by sa prejavilo i vo vysokých nákladoch stavby. Zo stavebného hľadiska by bolo nutné vykonať náročné terénne úpravy (čiastočný výrub lesa), oporné múry, vybudovať infraštruktúru (inžinierske siete, prekládka cesty) a zabezpečiť objekty pre výkon služby. Taktiež je potrebné z hľadiska umiestnenia CHP v lokalite CHKO dodržiavať a minimalizovať negatívne vplyvy vyplývajúce zo samotnej výstavby. Vzhľadom na to, že do vypracovania predkladaného materiálu nebola potvrdená pôvodná koncepcia a rozsah výstavby CHP osobná doprava, nie je spracovaná žiadna dokumentácia, ani príprava stavby. Uvedená stavba nebola zahrnutá v predchádzajúcich koncepciách a uzneseniach vlády SR, ani jej realizácia nevyplýva z medzinárodných dohôd s ČR. Z tohto dôvodu, ako i z dôvodu finančnej a technickej náročnosti jej realizácie, neodporúčame túto stavbu realizovať.
Vzhľadom k tomu, že ani Generálne riaditeľstvo cieľ ČR sa vo svojom stanovisku k navrhovanej výstavbe CHP nevyjadril, predpokladáme, že s touto výstavbou neuvažuje ani česká strana.

Štátna hranica s Maďarskou republikou
Koncepcia výstavby a rekonštrukcie cestných hraničných priechodov na úseku štátnej hranice s Maďarskou republikou vyplynula zo spoločného rokovania zmiešaných medzirezortných komisií zástupcov Slovenskej a Maďarskej republiky zo dňa 12. 8. 1993  schválenou  uznesením vlády SR č. 756 zo dňa 26.10.1993. Prílohu citovaného uznesenia vlády tvorí menovitý zoznam novobudovaných hraničných priechodov umiestnených na území SR. Dňa 16. 4. 1996 vláda SR svojím uznesením č. 263/1996 súhlasila s uzatvorením Dohody medzi vládami SR a MR o zriadení a vybudovaní diaľničného hraničného priechodu (DHP) na spoločnej štátnej hranici. Následne dňa 30. 4. 1996 bola podpísaná dohoda medzi vládou SR a vládou MR o zriadení a vybudovaní DHP Rusovce – Rajka. Dňa 16. 9. 1999 bola v Štúrove a v Ostrihome podpísaná dohoda medzi vládou SR a vládou MR o obnovení mosta cez Dunaj na spoločnej štátnej hranici oboch štátov medzi mestami Štúrovo a Ostrihom, z ktorej vyplynulo zriadenie a výstavba CHP Štúrovo na území SR.
Na úseku štátnej hranice s MR v celkovej dĺžke 668,8 km v súčasnosti existuje 15 cestných hraničných priechodov, z toho 8 na území SR a 7 na území MR. Predkladaná informácia sa zaoberá s výstavbou cestných hraničných priechodov umiestnených na území SR. Vychádzajúc z predchádzajúcej schválenej koncepcie a z podpísaných medzivládnych dohôd medzi Slovenskou a Maďarskou republikou vyplýva, že výstavba v dvoch prípadoch bola ukončená (CHP Kalonda a DHP Rusovce), v jednom prípade sa jedná o stavbu rozostavanú (CHP Štúrovo) a v jednom prípade ide o stavbu v štádiu jej prípravy (CHP Milhosť). V predkladanej informácii sú zahrnuté i návrhy na zriadenie a výstavbu nových CHP, ktoré vyplynuli z požiadaviek regiónov a orgánov štátnej správy a boli predmetom rokovania na zasadnutiach spoločných rokovaní zmiešaných medzirezortných komisií zástupcov SR a MR. Jedná sa o zriadenie a výstavbu CHP Pribeník, CHP Buzica a CHP Dobrá. Vzhľadom k tomu, že zriadenie a výstavba týchto CHP nie je zahrnutá v predchádzajúcej koncepcii schválenej uznesením vlády SR a o ich zriadení a výstavbe nie sú podpísané medzivládne dohody medzi SR a MR, ich zriadenie a realizáciu neodporúčame.
Z písomného stanoviska zástupcu Maďarskej colnej správy Dr. Tibora Kaizingera na základe listu generálneho riaditeľa CR SR ohľadom rozvoja hraničných priechodov na spoločnom úseku štátnej hranice vyplýva, že ani Maďarská strana nemá záujem a nepočíta do budúcnosti s ďalším rozvojom a zriaďovaním nových CHP. Konkrétne zaujali stanovisko k nových troch CHP (Pribeník, Buzica a Dobrá), s ktorými nepočítajú.

•	Rozostavané stavby

Cestný hraničný priechod (CHP) Štúrovo - Esztergom: novostavba - rozostavaný
Lokalita výstavby CHP sa nachádza v meste Štúrovo na nábreží Dunaja v priestoroch bývalého mosta cez rieku Dunaj. V dohode medzi vládou SR a MR zo dňa 16.9.1999 je stanovené, že most cez Dunaj v profile 1718,5 km bude obnovený, taktiež budú obnovené príjazdové cesty na oboch stranách a na území SR bude vybudovaný CHP na zabezpečenie kontroly a premávky na CHP. CHP bude slúžiť pre kontrolné zložky SR a MR. Samotná stavba bude pozostávať zo 16-tich stavebných objektov, z ktorých hlavné objekty tvoria prevádzkovú budovu, prestrešenia, inžinierske siete a terénne úpravy. V súvislosti s otvorením mosta Márie Valérie dňa 11. 10. 2001 bol sprevádzkovaný CHP na zabezpečenie výkonu služby všetkých kontrolných zložiek oboch štátov, ktorý má provizórny charakter. 
Na ukončenie stavby v roku 2002 sú vyčlenené finančné prostriedky zo štátneho rozpočtu vo výške 28 mil. Sk a zostávajúca finančná čiastka na zabezpečenie ukončenia tejto stavby bude pridelená z mimorozpočtových prostriedkov. 
Začiatok výstavby:          	07/2001
Sprevádzkovanie CHP: 	12/2001 
Ukončenie výstavby:      	10/2002
Celkové náklady:            	79,6 mil. Sk
CHP spadá do pôsobnosti Colného úradu Štúrovo. Charakter CHP bude pre osoby a osobné autá bez obmedzenia, autobusová doprava pre SR a MR a nákladná doprava do celkovej hmotnosti 3,5 t pre SR a MR. Prevádzková doba  je navrhovaná nepretržitá bez obmedzenia.

•	Navrhované stavby

Cestný hraničný priechod (CHP) Pribeník – Lácacséke: novostavba
Lokalita na výstavbu CHP sa nachádza cca 500 m za obcou Pribeník na území SR pri štátnej hranici s MR. CHP by mal slúžiť pre kontrolné zložky Slovenskej a Maďarskej republiky. V roku 1994 vzhľadom na zvýšené aktivity a vyvíjaný tlak miestnej samosprávy boli pre tento účel v predstihu vykonané výkupy pozemkov v danej lokalite a vypracovaná štúdia tejto stavby. Zo stavebného hľadiska by sa jednalo o vybudovanie jednoduchej montovanej stavby s prestrešením pracoviska výkonu služby s vybudovaním všetkých inžinierskych sietí a odstavnej plochy pre dopravné prostriedky. K sprevádzkovaniu CHP by bolo potrebné na príjazdovej komunikácii k štátnej hranici rozšíriť jeden malý mostný objekt (v kompetencii zástupcov MDPaT SR). Vzhľadom na to, že v súčasnosti nie je spracovaná žiadna rozsiahlejšia projektová dokumentácia, nie je možné určiť náklady na výstavbu tohto CHP.
Vzhľadom k tomu, že zriadenie a výstavba CHP Pribeník nie je zahrnutá v predchádzajúcej koncepcii schválenej vládou SR a nie je súčasťou žiadnych dohôd medzi vládou SR a MR s prihliadnutím na písomné stanovisko maďarských kompetentných zástupcov, zriadenie a výstavbu tohto CHP nedoporučujeme v súčasnosti realizovať.

Cestný hraničný priechod (CHP) Buzica – Büttös: novostavba
Lokalita CHP sa nachádza cca 300 m  za obcou Buzica priamo pri štátnej hranici s MR. CHP by mal slúžiť pre kontrolné zložky SR a MR na území SR. Na zriadenie CHP by bolo možné využiť bývalú budovu stanice colnej stráže, ktorá v rokoch 1992-1995 bola zrekonštruovaná. V súčasnom období by bolo potrebné vykonať úpravy a drobnú rekonštrukciu tohto objektu, aby bol vhodný na zabezpečenie požiadaviek výkonu služby, ako i vybudovať prestrešenie pracoviska CHP, dobudovanie komunikácií a odstavných plôch. Na tieto práce zatiaľ nie je spracovaná žiadna dokumentácia.
Vzhľadom k tomu, že zriadenie a výstavba CHP Buzica nie je zahrnutá v predchádzajúcej koncepcii schválenej vládou SR a nie je súčasťou žiadnych dohôd medzi vládou SR a MR s prihliadnutím na písomné stanovisko maďarských kompetentných zástupcov, zriadenie a výstavbu tohto CHP nedoporučujeme realizovať.

Cestný hraničný priechod (CHP) Dobrá – Dámóc: novostavba
Požiadavka na zriadenie CHP Dobrá na území SR vyplynula už z rokovania spoločnej komisie expertov o otvorení nových hraničných priechodov na slovensko-maďarskej štátnej hranici zo dňa 12. 9. 1995 v Bratislave. Následne na ďalšom rokovaní spoločnej slovensko-maďarskej skupiny expertov pre rozvoj a zriadenie nových hraničných priechodov na spoločnom úseku štátnej hranice zo dňa 19. 3. 1999 v Rajke vyplynulo pre CHP Dobrá – Dámóc, aby bol vykonaný priebežný prepočet finančných prostriedkov spojených s vybudovaním tohto CHP. V predmetnom materiály sa uvažuje, že CHP Dobrá – Dámóc by mal mať charakter ako medzinárodný pre osobnú a nákladnú dopravu. Vzhľadom na to, že nie je bližšie vyšpecifikovaný rozsah a potreba tohto CHP, v súčasnosti nie sú žiadne bližšie podklady (projektová dokumentácia), z ktorých by bolo možné určiť náklady stavby. 
Vzhľadom k tomu, že zriadenie a výstavba CHP Dobrá nie je zahrnutá v predchádzajúcej koncepcii schválenej vládou SR a nie je súčasťou žiadnych dohôd medzi vládou SR a MR s prihliadnutím na písomné stanovisko maďarských kompetentných zástupcov, zriadenie a výstavbu tohto CHP nedoporučujeme realizovať.

Cestný hraničný priechod (CHP) Milhosť – Tornyosnémeti:  dostavba
Lokalita dostavby sa nachádza už v existujúcom priestore CHP, ktorý sa nachádza 3 km za obcou Milhosť. CHP vyplýva z pripravovaného hlavného komunikačného ťahu Juh – Sever. Z tohto dôvodu bude dostavba pozostávať zo stavebných objektov, ktorých realizácia je rozdelená na dve etapy. V prvej etape bude dobudovaná hala kontroly nákladnej dopravy, a to na základe programu Národného boja proti drogám (ďalej len “NBPD”), a v druhej etape budú dobudované odstavné plochy pre nákladnú dopravu s príslušenstvom pre výkon služby.  Dobudovaním II. etapy dôjde k rozšíreniu CHP, čím sa vylepšia súčasné podmienky všetkých kontrolných zložiek, urýchli a  skvalitní sa proces vybavovania, a tým predpokladaný komunikačný ťah Juh-Sever (CHP Milhosť – CHP Vyšný Komárnik) bude vyhovovať požadovaným štandardom. 
Vzhľadom k tomu, že sa nejedná o zriadenie a výstavbu nového CHP, ale iba o rekonštrukciu a rozšírenie už jestvujúceho CHP, nebolo potrebné uvedenú požiadavku riešiť v predchádzajúcej koncepcii. Z dôvodu, že i kompetentný zástupca maďarskej strany vo svojom písomnom stanovisku privítal pripravovanú rekonštrukciu a rozšírenie CHP a zároveň vyjadril súhlas s jej realizáciou, ako i z dôvodu naliehavosti riešenia súčasného nevyhovujúceho technického stavu, uvedenú rekonštrukciu a rozšírenie tohto CHP o nákladnú dopravu doporučujeme realizovať.
Predmetná rekonštrukcia s rozšírením CHP nebola zaradená do menovitého zoznamu stavieb štátneho rozpočtu pre rok 2002 a z toho dôvodu jej prípravu plánujeme financovať pre rok 2002 z mimorozpočtových finančných prostriedkov.
Začiatok výstavby:               	08/2002
Sprevádzkovanie CHP:      	11/2004
Ukončenie výstavby:            	06/2005
Náklady:                              	 I. etapa   30 mil. Sk
 II. etapa  70 mil. Sk         
CHP spadá do pôsobnosti Colného úradu Košice. Charakter CHP bude pre občanov všetkých štátov, osobná a nákladná doprava bez obmedzenia.

Štátna hranica s Rakúskou republikou
Na základe pôvodnej koncepcie výstavby a rekonštrukcie hraničných priechodov na štátnej hranici s Rakúskou republikou a uznesením vlády SR č. 882 zo dňa 23. augusta 1994 boli zrealizované a sprevádzkované dva cestné hraničné priechody - DHP Jarovce – Kittsee a Moravský Svätý Ján – Hohenau (pontonový most). Perspektívne sa uvažuje s rozšírením DHP Jarovce – Kittsee o pracovisko pre nákladnú dopravu bez obmedzenia s príslušnými stavebnými objektmi, čomu však musí predchádzať príslušná medzivládna dohoda. Z doteraz platných medzinárodných dohôd medzi Slovenskou a Rakúskou republikou, ako i z citovaného uznesenia vlády nevyplýva záväzok pre Slovenskú republiku zabezpečiť výstavbu ďalších nových hraničných priechodov na úseku štátnej hranice s Rakúskou republikou.
Z písomného stanoviska zástupcu rakúskej Colnej správy pána Dr. Reinharda Schelcha na základe listu generálneho riaditeľa CR SR, ohľadom rozvoja hraničných priechodov na spoločnom úseku štátnej hranice vyplýva, že rakúska strana neuvažuje s rozširovaním nových, ani už jestvujúcich CHP. 

Štátna hranica s Ukrajinou
Koncepcia výstavby a rekonštrukcie CHP na úseku štátnej hranice s Ukrajinou vyplynula zo spoločných rokovaní zmiešaných medzirezortných komisií  zástupcov Slovenskej republiky a Ukrajiny v dňoch 21. až 22. 3. 1994 a 24. až 25. 5. 1994 schválenou  uznesením vlády SR č. 1070 zo dňa 18. 10. 1994. Prílohu citovaného uznesenia vlády tvorí menovitý zoznam novobudovaných hraničných priechodov umiestnených na území SR. 
Na úseku štátnej hranice s Ukrajinou v celkovej dĺžke 97,6 km bol v prevádzke 1 cestný hraničný priechod. Na základe pôvodnej koncepcie výstavby a rekonštrukcie hraničných priechodov na štátnej hranici s Ukrajinou a uznesením vlády SR č. 1070 zo dňa 18.10.1994 boli  zrealizované a sprevádzkované CHP Ubľa - Malyj Bereznyj a  CHP Vyšné Nemecké – Užhorod nákladná doprava. Vychádzajúc z  predchádzajúcej schválenej koncepcie vyplýva vybudovať a sprevádzkovať dva nové CHP na území SR (CHP Maťovce a CHP Čierna). V predkladanom materiáli je zahrnutý i návrh výstavby nového DHP, ktorý bol prerokovaný na zasadnutí zmiešaných medzirezortných komisií SR a Ukrajiny, ale jeho sprevádzkovanie a výstavba nebola zahrnutá v predchádzajúcej schválenej koncepcii.
Stanovisko zástupcov Ukrajiny k problematike rozvoja hraničných priechodov na spoločnom úseku štátnych hraníc nie je známe, napriek písomnej žiadosti generálneho riaditeľa CR SR a následne niekoľkých telefonických urgencií i prostredníctvom Slovenského zastupiteľstva na Ukrajine. Do dnešného dňa slovenská strana neobdržala k uvedenej problematike žiadnu oficiálnu odpoveď.

•	Navrhované stavby

Cestný hraničný priechod (CHP) Maťovce – Pavlovo:  novostavba
Lokalita na výstavbu CHP sa nachádza na území SR pri štátnej hranici s Ukrajinou cca 1500m od obce Maťovce. Sprevádzkovanie CHP je podmienené dobudovaním cestnej siete na strane Ukrajiny v dĺžke cca 4000 m a na strane SR cca 1200 m. CHP vybudovaný na území SR by mal slúžiť pre kontrolné zložky SR. Výstavba CHP by mala pozostávať z jednoduchej montovanej stavby s prestrešením a vybudovaním všetkých inžinierskych sietí a odstavnou plochou pre dopravné prostriedky. Vzhľadom na to, že v súčasnosti nie je spracovaná žiadna projektová dokumentácia, ani príprava stavby, ako i z dôvodu že doteraz nie je známy zámer ukrajinskej strany k predmetnej výstavbe i z hľadiska dobudovania cestnej infraštruktúry, uvedenú stavbu neodporúčame realizovať s tým, že konečné stanovisko k tejto problematike bude zaujaté po vzájomnom spoločnom rokovaní zástupcov oboch krajín.               	

Cestný hraničný priechod (CHP) Čierna – Solomonovo (Čop): novostavba
Lokalita CHP sa nachádza na území SR pri štátnej hranici s Ukrajinou cca 3000 m od obce Čierna. Otvorenie CHP je podmienené vykonaním rekonštrukcie cesty na strane Ukrajiny v dĺžke 4 km a na strane SR v celkovej dĺžke 12 km. CHP by mal slúžiť pre nákladnú dopravu výhradne s využitím terminálu kombinovanej dopravy pri obci Dobrá s tým, že preprava kamiónov cez tento CHP po vlastnej osi bude možná len po uvedený terminál prekládky nákladnej dopravy na železnicu. Stavba CHP by mala pozostávať z jednoduchého objektu, z dobudovania infraštruktúry (inžinierskych sietí), prestrešenia a odstavnej plochy. Vzhľadom na to, že v súčasnosti nie je spracovaná projektová dokumentácia ani žiadna príprava stavby ako i z dôvodu, že doteraz nie je známy zámer ukrajinskej strany k predmetnej výstavbe i z hľadiska dobudovania cestnej infraštruktúry, uvedenú stavbu neodporúčame realizovať s tým, že konečné stanovisko k tejto problematike bude zaujaté po vzájomnom spoločnom rokovaní zástupcov oboch krajín.

Diaľničný hraničný priechod (DHP) Záhor – Storožnycia:  novostavba
Požiadavka na výstavbu diaľničného hraničného priechodu Záhor – Storožnycia vznikla na základe dohody o výstavbe diaľnice medzi MDPaT SR a Ministerstvom dopravy Ukrajiny podpísaná dňa 7.3.1997 v Užhorode. Dohoda určuje miesto spojenia plánovanej diaľnice D1 na slovenskej strane a diaľnice na ukrajinskej strane na slovensko-ukrajinskej štátnej hranici medzi obcami Záhor (Slovenská republika) a Storožnycia (Ukrajina) na juhozápad od mesta Užhorod. Projekt ukončenia výstavby diaľnice je plánovaný v roku 2005 a z toho vyplýva, že výstavba DHP bude  realizovaná a ukončená v súlade s týmto termínom. Termín otvorenia DHP bude dohodnutý diplomatickou cestou. Náklady stavby, ako i časový priebeh realizácie DHP bude upresnený po skonkrétnení uvedenej požiadavky. Predmetná požiadavka bola prerokovaná na pracovnom stretnutí zmiešanej medzinárodnej komisie Slovenskej republiky a Ukrajiny, ktoré sa uskutočnilo v Krčave v dňoch 15.-16. apríla 1997.

Štátna hranica s Poľskou republikou
Koncepcia výstavby a rekonštrukcie CHP na úseku štátnej hranice s Poľskou republikou vyplynula zo spoločného  rokovania zmiešaných medzirezortných komisií  zástupcov Slovenskej a  Poľskej republiky konaného v dňoch 26.-29. júla 1993 v Zywci schválenou  uznesením vlády SR č. 756 zo dňa 26. októbra 1993. Prílohu citovaného uznesenia vlády tvorí menovitý zoznam novobudovaných hraničných priechodov umiestnených na území SR. Ďalšími spoločnými rokovaniami slovenských a poľských expertov k otázkam hraničných priechodov bol menovitý zoznam stavieb konkretizovaný a upravovaný. S prihliadnutím na pripravovanú medzivládnu dohodu (v gescii Ministerstva dopravy, pôšt a telekomunikácií SR) je potrebné uvažovať aj s výstavbou CHP Mníšek nad Popradom – Piwniczna, ktorej rozsah a náklady nie sú doposiaľ známe.Na úseku štátnej hranice s Poľskou republikou v celkovej dĺžke 547,2 km bolo v prevádzke 8 cestných hraničných priechodov, z toho 4 na území SR a 4 na území Poľskej republiky. Na základe pôvodnej koncepcie výstavby a rekonštrukcie hraničných priechodov na štátnej hranici s Poľskou republikou a uznesením vlády SR č. 756 zo dňa 26. 10. 1993 boli zrealizované a sprevádzkované 2 hraničné priechody – CHP Oravská Polhora – Korbielów a CHP Novoť – Ujsoly a vykonaná rekonštrukcia 1 hraničného priechodu – CHP Suchá Hora – Chocholów. Vychádzajúc z predchádzajúcej schválenej koncepcie vyplýva vybudovať a sprevádzkovať dva nové CHP na území SR (CHP Palota a CHP Kurov). V predkladanom materiáli je zarnutý návrh už rozostavanej stavby rekonštrukcia a rozšírenie CHP Trstená a navrhovaná rekonštrukcia a rozšírenie CHP Lysá nad Dunajcom, ktoré neboli uvedené v predchádzajúcej schválenej koncepcii výstavby CHP. 
Z písomného stanoviska zástupcu poľskej Colnej správy pána Zraleka, k otázke nevyhnutnosti výstavby CHP na spoločnom úseku ŠH na základe listu generálneho riaditeľa CR SR vyplýva, nerealizovať výstavbu nových CHP, ale sa zamerať na rekonštrukciu už jestvujúcich CHP, ktorých technický stav je nevyhovujúci. Zároveň vo svojom stanovisku upozornil na skutočnosť, že spolupôsobiaca zložka Hraničná stráž Poľskej republiky je názoru, že je potrebné realizovať všetky tie hraničné priechody, ktoré sú v koncepcii už uvedené.

•	Rozostavané stavby

Cestný hraničný priechod (CHP) Trstená – Chyžné: rekonštrukcia a dostavba pracoviska pre nákladnú dopravu - rozostavaný
CHP sa nachádza na území SR a je vzdialený 5 km od mesta Trstená. Z dôvodu skvalitnenia výkonu služby na tomto medzinárodnom CHP bolo dohodnuté, že sa vykoná potrebná rekonštrukcia a dostavba pracoviska nákladnej dopravy dovoz a vývoz. Samotná výstavba pozostáva z náročných HTÚ s vybudovaním terminálov pre dovoz a vývoz a halou technickej kontroly. Každý terminál zahŕňa odstavnú plochu so 4 kontrolnými bunkami a 2 prestrešenými rampami. V rámci dostavby bude vykonaná rekonštrukcia prestrešenia CHP, rekonštrukcia ČOV, trafostanice, náhradného zdroja, elektronických závor a štruktúrovanej kabeláže. Uvedená rekonštrukcia a dostavba. CHP vznikla na základe požiadavky slovenských a poľských colných služieb, ktoré vzišli zo spoločných pracovných stretnutí z rokovaní zo dňa 3.10.2000 a z 2.-3.11.2000. Stavba rekonštrukcie a dostavby CHP Trstená – dovoz a vývoz nákladná doprava je zaradená v menovitom zozname stavieb systémových výdavkov štátneho rozpočtu s vyčlenením finančných prostriedkov pre rok 2002 vo výške 35 mil. Sk. 
Začiatok výstavby:        	   05/2001
Ukončenie výstavby:    	   06/2003
Celkové náklady:          	   95 mil. Sk
CHP spadá do pôsobnosti Colného úradu Trstená. Charakter CHP bude bez obmedzenia osôb a dopravy s nepretržitou prevádzkou.

•	Navrhované stavby

Cestný hraničný priechod (CHP) Palota – Radoszyce: novostavba
Lokalita na výstavbu CHP sa nachádza v náročnom hornatom teréne CHKO Východné Karpaty na hrebeni svahu, cca 4 km od obce Palota. Bude potrebné vykonať rekonštrukciu príjazdovej komunikácie v kompetencii SSC. CHP by mal slúžiť pre kontrolné zložky Slovenskej a Poľskej republiky. Vzhľadom na vyvíjané aktivity miestnej samosprávy ohľadom predmetnej výstavby pre danú výstavbu CHP boli v minulosti vykúpené pozemky a bol spracovaný stavebný zámer. Stavba by mala pozostávať z jednoduchého administratívno-prevádzkového objektu s prestrešením pracoviska výkonu služby, odstavnej plochy a vybudovaní všetkých inžinierskych sietí. Z dôvodu umiestnenia CHP v lokalite CHKO bude potrebné dodržiavať a minimalizovať negatívne vplyvy vyplývajúce z výstavby a prevádzky CHP.
Z dôvodu doterajších nejasností ohľadom predmetnej výstavby medzi zástupcami poľskej a slovenskej strany o nutnosti potreby zriaďovania tohoto CHP, i z hľadiska dobudovania cestnej infraštruktúry hlavne na území Poľskej republiky uvedenú stavbu neodporúčame realizovať s tým, že konečné stanovisko k tejto problematike bude zaujaté po vzájomnom spoločnom rokovaní zástupcov oboch krajín. 
Začiatok výstavby:        	08/2002
Ukončenie výstavby:    	12/2005
Celkové náklady:          	75,1 mil. Sk
CHP bude spadať do pôsobnosti Colného úradu Prešov. Charakter CHP bude pre osobnú dopravu a občanov všetkých štátov a s nákladnou dopravou do 7,5 t celkovej hmotnosti. Prevádzková doba sa navrhuje bez obmedzenia.

Cestný hraničný priechod (CHP) Kurov – Muszynka: novostavba
Lokalita na výstavbu CHP sa nachádza na území SR v Kurovskom priesmyku v hornatom teréne vzdialenom od obce Kurov cca 6 km. Zástupcovia SSC vykonali rekonštrukciu príjazdovej komunikácie, z ktorej zostávajúcu časť cca 300 m pri štátnej hranici ukončia v roku 2002. CHP by mal slúžiť pre kontrolné zložky Slovenskej aPoľskej republiky. Pre výstavbu CHP z dôvodu vyvíjaných aktivít miestnej samosprávy boli vykúpené pozemky a bola spracovaná štúdia stavby. Stavba by mala pozostávať z jednoduchého administratívno-prevádzkového objektu s prestrešením pracoviska výkonu služby, odstavnej plochy a vybudovaním všetkých inžinierskych sietí.
Z dôvodu doterajších nejasností ohľadom predmetnej výstavby medzi zástupcami poľskej a slovenskej strany o nutnosti potreby zriaďovania tohoto CHP, i z hľadiska dobudovania cestnej infraštruktúry hlavne na území Poľskej republiky uvedenú stavbu neodporúčame realizovať s tým, že konečné stanovisko k tejto problematike bude zaujaté po vzájomnom spoločnom rokovaní zástupcov oboch krajín. 
Začiatok výstavby:        08/2002
Ukončenie výstavby:    12/2005
Celkové náklady:           80 mil. Sk
CHP bude spadať do pôsobnosti Colného úradu Prešov. Charakter CHP je pre osobnú dopravu a občanov všetkých štátov a s nákladnou dopravou do 7,5 t celkovej hmotnosti. Prevádzková doba bude bez obmedzenia.

Cestný hraničný priechod (CHP) Lysá nad Dunajcom – Niedzica: dostavba a rekonštrukcia
Lokalita dostavby a rekonštrukcie sa nachádza pri jestvujúcom CHP. Na skvalitnenie prevádzky na CHP je potrebné vykonať i rekonštrukciu príjazdovej komunikácie v celkovej dĺžke od Spišskej Starej Vsi. CHP slúži pre kontrolné zložky SR a PR. Rozsah rekonštrukčných prác a samotná dostavba pozostáva z vybudovania pracoviska pre výkon služby vo vzdialenosti asi 100 m od jestvujúceho CHP s kontrolnými bunkami, prestrešením a odstavnými plochami. Pôvodná administratívno-prevádzková budova po vykonaní rekonštrukčných prác bude zabezpečovať administratívne zázemie CHP.
Začiatok výstavby:        	03/2003
Ukončenie výstavby:    	06/2004
Celkové náklady:          	55 mil. Sk
CHP spadá do pôsobnosti Colného úradu Poprad. Charakter CHP bude pre osobnú dopravu a občanov všetkých štátov a s nákladnou dopravou do 7,5 t celkovej hmotnosti. Prevádzková doba sa navrhuje nepretržitá.